แนวโน้มดัชนีเช้าลุ้นรีบาวด์
นักวิเคราะห์ฯคาดตลาดหุ้นไทยเช้านี้มีโอกาสรีบาวด์ หลังตลาดสหรัฐฯทำ นิวไฮ-อียิปต์ผ่อนคลาย
2 ก.พ. 2554

นักวิเคราะห์ฯคาดตลาดหุ้นไทยเช้านี้มีโอกาสรีบาวด์ หลังตลาดสหรัฐฯทำ นิวไฮ-อียิปต์ผ่อนคลาย
นายเจริญ เอี่ยมพัฒนธรรม ผู้อำนวยฝ่ายวิเคราะห์หลักทรัพย์ บล.เคที ซีมิโก้ กล่าวว่า ตลาดหุ้นไทยเช้านี้มีโอกาสรีบาวด์ หลังได้รับปัจจัยหนุนจากการที่ตลาดสหรัฐฯสามารถทำ New High ในรอบกว่า 2 ปี ด้านตลาดหุ้นภูมิภาควันนี้ปิดทำการหลายตลาดฯ ส่วนที่เปิดอย่างญี่ปุ่นก็ปรับตัวขึ้นค่อนข้างแรง ขณะที่สถานการณ์ในประเทศอียิปต์ก็ดูผ่อนคลายลง หลังประธานาธิบดีฮอสนี มูบารัค ออกมาระบุว่าจะไม่ลงเลือกตั้งในสมัยต่อไป
ทั้งนี้คาดว่าปริมาณการซื้อขายในช่วงเช้าจะเป็นไปอย่างเบาบาง เนื่องจากเป็นวันตรุษจีน แต่ภาพรวมมองว่านักลงทุนต่างประเทศจะยังคงเข้าซื้อหุ้นต่อจากเมื่อวานนี้
"เมื่อวานนี้ลงไป 4 จุด แต่ก็ลงด้วยการที่ไม่ค่อยมีวอลุ่ม จึงเป็นโอกาสที่จะรีบาวด์ ประเด็นข่าวร้ายก็ไม่ได้มีอะไรเป็นพิเศษ ไม่ได้ลงด้วยปัจจัยตลาดฯ อย่างเรื่อง earning แต่เป็นเรื่องคนเล่นขายทำกำไรมากกว่า และ 2 วันที่ผ่านมา หุ้นตัวใหญ่อย่างกลุ่มปตท.ก็ปรับขึ้น มองว่าต่างชาติน่าจะซื้อต่อ"นายเจริญ กล่าว  พร้อมให้แนวรับ 950 จุด แนวต้าน 973 และ 986